Zápisnica zo zasadnutia Obecného zastupiteľstva vo Veselom zo dňa 30. 6. 2011

Prítomní: Podľa prezenčnej listiny, ktorá tvorí súčasť zápisnice

Program zasadnutia:
1.	Otvorenie a privítanie prítomných
2.	Schválenie programu zasadnutia
3.	Určenie overovateľov zápisnice a zapisovateľa
4.	Kontrola uznesení
5.	Zberný dvor
6.	Opravy obecného majetku
7.	Sčítanie obyvateľov
8.	Hody 2011
9.	Spoločenské akcie
10.	Rôzne
11.	Diskusia
12.	Záver

1. Zasadnutie OZ otvorila V. Šipková, starostka obce. Neúčasť na zasadnutí ospravedlnil poslanec Ľubomír Duračka. Na zasadnutí bolo prítomných 6 poslancov a zastupiteľstvo bolo uznášaniaschopné.

2. V. Šipková, starostka obce prečítala program zasadnutia a požiadala prítomných o možnosť doplnenia bodu a to schválenie platu starostu, s čím poslanci súhlasili.   Program zasadnutia bol schválený.

3. V. Šipková predložila návrh na určenie zapisovateľa zápisnice pracovníčku OcÚ Veselé Krátkú M. a za overovateľov zápisnice poslancov Branislava Kukuča a PhDr. Petra Koiša.

4. Uznesenia z predchádzajúceho zasadnutia prečítala p. Mária Horinová, hlavná kontrolórka obce.

5. Starostka obce Viera Šipková oboznámila prítomných s vyhlásenou výzvou na podávanie projektov na budovanie zberných dvorov vo výške 40 mil. €. Obec nemôže podať žiadosť, pretože nemá vlastný pozemok na vybudovanie zberného dvora a vypracovanú projektovú dokumentáciu. Ďalej starostka obce oboznámila prítomných s ďalšími možnosťami získania vhodného pozemku a so skúsenosťami z pracovnej cesty v obciach, ktoré prevádzkujú zberné dvory. Ako príklad uviedla obec Košeca, ktorá má dlhoročné skúsenosti s prevádzkou zberného dvora a separovaním odpadov.

6. Opravy obecného majetku. Starostka obce predložila prítomným kalkulácie nákladov na opravu budovy predajne s. č. 57 a zdravotného strediska s. č. 55. Tvoria prílohu zápisnice. Oboznámila prítomných o pokračujúcich prácach na oprave múra ZŠ Veselé a o potrebe vybudovania nového múra za pozemkom Moyzesovho domu.

7. S výsledkami sčítania obyvateľov, domov a bytov 2011 oboznámila prítomných pracovníčka Obecného úradu Mária Krátká, ktorá bola menovaná gestorom sčítania na obci. Starostka obce zároveň poďakovala sčítacím komisárom a všetkým, ktorí sa na tejto práci podieľali.

8. Hody 2011. Starostka obce informovala prítomných, že hody sú vyhlásené na 21. 8. 2011. Zaujímala sa o kultúrno-spoločenské akcie, ktoré budú počas hodov poriadané. O športových podujatiach ju informoval poslanec Branislav Kukuč – v nedeľu bude odohraný futbalový zápas žiakov, dorastencov ako i A mužstva. Aj v pondelok sa plánuje odohranie futbalového zápasu. Poslankyňa Adriana Duračková navrhla koncertovanie DH v obci, no bolo skonštatované, že by to bol duplicitný program počas hodov. Ďalej poslanci diskutovali ohľadne rozmiestnenia hodových atrakcií a maringotiek na verejných priestranstvách.

9. Starostka obce predložila stručné vyhodnotenie kultúrno spoločenských akcií poriadaných obcou alebo inými organizáciami v obci od začiatku volebného obdobia: Mikuláš 2010, Betlehemské svetlo, Novoročný ohňostroj, Ples športovcov, Športové akcie na klzisku, Deň matiek, Stavanie mája,  Veselý deň detí 2011, Jahodový deň detí, Rafael, Strelecké preteky, Letové ukážky rádiom riadených modelov RC Klubu, Preteky detí na inline a bicykloch, opekačka. Pripravujú sa podujatia: Veselská gulášpárty, hodové športové akcie, hodové zábavy, futbalový turnaj, spoločenské akcie Plantexu Veselé – broskyňový, jablkový deň, v rámci Mikroregiónu nad Holeškou v spolupráci s PZ Dolinka strelecké preteky, zabíjačka, posedenie s dôchodcami, Mikuláš.

10. Schválenie platu starostu. Starostka obce informovala prítomných o novele zákona o právnom postavení a platových pomeroch starostov obcí a primátorov miest č. 253/1994 Z. z., v znení neskorších noviel, ktorý nadobudol účinnosť 1. 6. 2011. Starostovi patrí plat, ktorý je súčinom priemernej mesačnej mzdy zamestnanca v národnom hospodárstve vyčíslenej na základe údajov Štatistického úradu SR za predchádzajúci kalendárny rok a násobku podľa § 4 ods. 1 (obec od 1001 do 3000 obyvateľov = 1,98 násobok). Plat sa zaokrúhľuje na celé € nahor.

11. Rôzne.
V tomto bode bolo zahrnuté prejednanie žiadosti Juraja Mosného bytom Piešťany a Ondreja Mosného, bytom Vrbové. Menovaných na zasadnutí zastupoval Ing. Stanislav Mosný a tak na žiadosť starostky obce bol tento bod prejednaný na začiatku programu. Opätovne žiadajú obec o odpredanie parcely č. 1720/6. Parcela sa nachádza na hranici medzi obcami Veselé a Rakovice a je v dlhodobom prenájme na dobu neurčitú , nájomca Apex Mosný a I. M. B. Rakovice. Žiadosť tvorí súčasť zápisnice. K bodu nebolo prijaté uznesenie OZ, poslanci sa dohodli, že  sa osobne zúčastnia prehliadky uvedenej parcely, kým dohodnú cenu za 1  m2 pozemku.

Starostka obce predložila žiadosť p.  Renáty Šurinovej, prenajímateľky bytu 2 v dome č. 55. Žiadosť tvorí súčasť zápisnice. K žiadosti nebolo prijaté uznesenie, bude sa riešiť pri oprave budovy zdravotného strediska.

Starostka obce informovala prítomných o:

- Rozhodnutie o pridelení (nepridelení) grantu na budovanie kanalizácie bude vydané v priebehu júla 2011,
- Spolupráci s SPD Veselé pri asanácii domu 328,
- Potrebou jednania s DH Veselanka o účinkovaní na kultúrno-spoločenských podujatiach za spolu dohodnutých podmienok,
- Spolupráci OO PZ Vrbové
- Prerušením prác pracovníkov Povodia Váhu na čistení kanála
- Opravách výtlkov na miestnych komunikáciách fi. Valo Trebatice
- Prívalových vodách v obci pri domoch 124 a 125 a o možnostiach riešenia v tejto časti obce
- Prevádzke MŠ Veselé počas prázdnin a počte detí v MŠ cez prázdniny a v budúcom školskom roku
- Financovaní Základnej školy Veselé a počte detí v budúcom školskom roku
- Prevádzkou ŠJ Veselé
- Odchode školníčky MŠ Veselé p. E. Vatrtovej na dôchodok
- Dodatkoch k nájomným zmluvám nájomníkom obecných bytov a nebytových priestorov
- Nepriaznivou sociálnou situáciou niektorých rodín
- Nevkusným a z bezpečnostného hľadiska neprijateľným budovaním chodníkov okolo hrobov na cintorínoch

12. Diskusia. Poslanci diskutovali na témy predložené starostkou obce v bode č. 10. Ďalej o vykášaní buriny pri súkromných pozemkoch. Vlastníci zaburinených pozemkov by sa mali vyzvať k ich vyčisteniu. Poslankyňa Adriana Duračková navrhla umiestnenie zrkadla na križovatke miestnej komunikácie s cestou II/504 (križovatka ťapkovskej uličky s hlavnou cestou).

13. Na záver starostka obce V. Šipková poďakovala prítomným za účasť na zasadnutí.

Zapisovateľka zápisnice:
Bc. Mária Krátká

Overovatelia zápisnice:
Branislav Kukuč
PhDr. Peter Koiš

Uznesenia Obecného zastupiteľstva vo Veselom
zo dňa 30. 6. 2011

Uznesenie Obecného zastupiteľstva vo Veselom č. 35/2011
Obecné zastupiteľstvo vo Veselom
Schvaľuje
program zasadnutia OZ na deň 30. 6. 2011.

Prítomných 6 poslancov, schválilo 6 poslancov

Uznesenie Obecného zastupiteľstva vo Veselom č. 36/2011
Obecné zastupiteľstvo vo Veselom
určuje
overovateľov zápisnice poslancov Branislava Kukuča a PhDr. Petra Koiša,
zapisovateľa Máriu Krátkú.

Prítomných 6 poslancov, schválilo 6 poslancov

Uznesenie Obecného zastupiteľstva vo Veselom č. 37/2011
Obecné zastupiteľstvo vo Veselom
a/ berie na vedomie
predložené uznesenia OZ vo Veselom zo dňa 26. 5. 2011.

Prítomných 6 poslancov, schválilo 6 poslancov

Uznesenie Obecného zastupiteľstva vo Veselom č. 38/2011
Obecné zastupiteľstvo vo Veselom
Schvaľuje
plat starostky obce podľa zákona NR SR č. 253/1994 Z. z. o právnom postavení a platových pomeroch starostov obcí a primátorov miest v znení zákonov č. 374/1994 Z. z., 172/1998 Z. z., 453/2001 Z. z., 289/2002 Z. z., 460/2008 Z. z. a 154/2011 Z. z. vo výške 1523,00 € mesačne od 1. 6. 2011, vypočítaný podľa § 4 citovaného zákona:
priemerná mesačná mzda v hospodárstve SR v roku 2010, t. j. 769,-- € x 1,98 násobok stanovený podľa počtu obyvateľov obce.

Prítomných 6 poslancov, schválilo 6 poslancov

Vo Veselom 30. 6. 2011
Viera Šipková,Starostka obce